b'\n_START_ARTICLE_\nAshley Cole\n_START_SECTION_\nSeurajoukkueura\n_START_PARAGRAPH_\nCole aloitti ammattilaisuransa Arsenalissa, jonka riveiss\xc3\xa4 oli pelannut aiemmin juniorina. Ensiesiintymisens\xc3\xa4 edustusjoukkueessa h\xc3\xa4n teki marraskuussa 1999, Englannin liigacupin ottelussa Middlesbroughia vastaan, ja ensimm\xc3\xa4isen valioliigaottelunsa h\xc3\xa4n pelasi toukokuussa 2000, jolloin Arsenal kohtasi kauden viimeisess\xc3\xa4 ottelussa Newcastle Unitedin. Ennen j\xc3\xa4lkimm\xc3\xa4ist\xc3\xa4 ottelua h\xc3\xa4n vietti kev\xc3\xa4\xc3\xa4ll\xc3\xa4 2000 kolme kuukautta lainapelaajana Crystal Palacessa. _NEWLINE_Syksyll\xc3\xa4 2000 Cole sai Sylvinhon, Arsenalin avauskokoonpanoon kuuluneen vasemman laitapuolustajan loukkaantumisen j\xc3\xa4lkeen n\xc3\xa4yt\xc3\xb6npaikkansa seuran avauskokoonpanossa. H\xc3\xa4n k\xc3\xa4ytti tilaisuutensa hyv\xc3\xa4kseen ja piti paikkansa avauskokoonpanossa my\xc3\xb6s Sylvinhon kuntoutumisen j\xc3\xa4lkeen. Sittemmin Cole kuului Arsenalin avainpelaajiin usean vuoden ajan. H\xc3\xa4n voitti seurassa kaksi Valioliigan mestaruutta (2002 ja 2004) ja kolme FA Cupin mestaruutta (2002, 2003 ja 2005). H\xc3\xa4nelle kertyi Arsenalin edustusjoukkueessa yhteens\xc3\xa4 228 ottelua ja h\xc3\xa4n teki yhdeks\xc3\xa4n maalia.  _NEWLINE_Kev\xc3\xa4\xc3\xa4ll\xc3\xa4 2005 Cole aiheutti kohua tapaamalla pelaaja-agenttinsa kanssa Chelsean edustajia, vaikka h\xc3\xa4nen sopimustaan Arsenalin kanssa oli tuolloin j\xc3\xa4ljell\xc3\xa4 viel\xc3\xa4 kaksi ja puoli vuotta. Valioliiga antoi my\xc3\xb6hemmin Colelle, Chelsean managerille Jos\xc3\xa9 Mourinholle ja Chelsealle sakot liigan s\xc3\xa4\xc3\xa4nt\xc3\xb6jen rikkomisesta. Syksyll\xc3\xa4 2006 Colen siirtyminen Chelseaan lopulta toteutui. Arsenal sai vaihtokaupassa ranskalaispuolustaja William Gallas\xe2\x80\x99n ja viisi miljoonaa puntaa rahaa. _NEWLINE_Cole oli voittamassa Chelseassa Valioliigan mestaruutta vuonna 2010, FA Cupia vuosina 2007, 2009, 2010 ja 2012, Englannin liigacupia vuonna 2007 ja Mestarien liigaa vuonna 2012. Mestarien liigan loppuottelu Bayern M\xc3\xbcncheni\xc3\xa4 vastaan p\xc3\xa4\xc3\xa4ttyi rangaistuspotkukilpailuun, jossa Cole oli yksi yrityksiss\xc3\xa4\xc3\xa4n onnistuneista. Hein\xc3\xa4kuussa 2014, sopimuksensa Chelsean kanssa p\xc3\xa4\xc3\xa4tytty\xc3\xa4, Cole siirtyi kaksivuotisella sopimuksella italialaisseura AS Romaan. Sopimukseen sis\xc3\xa4ltyy my\xc3\xb6s optio kolmannesta kaudesta.\n_START_SECTION_\nMaajoukkueura\n_START_PARAGRAPH_\nCole teki ensiesiintymisens\xc3\xa4 Englannin A-maajoukkueessa 28. maaliskuuta 2001 ottelussa Albaniaa vastaan. H\xc3\xa4n pelasi kaikkiaan 107 maaottelua, viimeisen 5. maaliskuuta 2014 Tanskaa vastaan. H\xc3\xa4n on toiseksi eniten otteluja Englannin joukkueessa pelannut puolustaja Bobby Mooren j\xc3\xa4lkeen. Heit\xc3\xa4 enemm\xc3\xa4n otteluja Englannin joukkueessa ovat pelanneet vain maalivahti Peter Shilton, hy\xc3\xb6kk\xc3\xa4\xc3\xa4j\xc3\xa4 Wayne Rooney sek\xc3\xa4 keskikentt\xc3\xa4miehet David Beckham ja Steven Gerrard. Cole ilmoitti maajoukkueuransa p\xc3\xa4\xc3\xa4ttymisest\xc3\xa4 toukokuussa 2014 j\xc3\xa4\xc3\xa4ty\xc3\xa4\xc3\xa4n jalkapallon MM-kisoihin 2014 valitun joukkueen ulkopuolelle.  _NEWLINE_Cole pelasi viisiss\xc3\xa4 arvokisoissa, MM-kisoissa vuosina 2002, 2006 ja 2010 sek\xc3\xa4 EM-kisoissa vuosina 2004 ja 2012, kaikissa avauskokoonpanossa. H\xc3\xa4n ohitti vuoden 2012 EM-kisoissa Peter Shiltonin ja David Beckhamin kautta aikain eniten jalkapallon arvokisaotteluja pelanneena englantilaisena.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nCole oli naimisissa Girls Aloud -yhtyeess\xc3\xa4 laulaneen Cheryl Colen (o.s. Tweedy) kanssa. He kihlautuivat vuonna 2005 ja avioituivat hein\xc3\xa4kuussa 2006. Pari erosi vuonna 2010 Ashley Colen j\xc3\xa4\xc3\xa4ty\xc3\xa4 lehdist\xc3\xb6n mukaan kiinni pett\xc3\xa4misest\xc3\xa4.'